## Zakon o obvezama i pravima državnih dužnosnika

### NN 101/1998 (28.7.1998.), Zakon o obvezama i pravima državnih dužnosnika

# **ZASTUPNIČKI DOM HRVATSKOGA DRŽAVNOG SABORA**

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O OBVEZAMA I PRAVIMA DRŽAVNIH DUŽNOSNIKA**

Proglašavam Zakon o obvezama i pravima državnih dužnosnika, koji je
donio Zastupnički dom Hrvatskoga državnog sabora na sjednici 10. srpnja
1998.

Broj: 081-98-1445/1
Zagreb, 22. srpnja 1998.

Predsjednik
Republike Hrvatske
**dr. Franjo Tuđman,** v. r.

## **ZAKON**

### **O OBVEZAMA I PRAVIMA DRŽAVNIH DUŽNOSNIKA**

I. TEMELJNE ODREDBE

Članak 1.

Ovim se Zakonom uređuju obveze i prava državnih dužnosnika (u daljnjem
tekstu: "dužnosnici") u tijelima državne vlasti.

Dužnosnici u smislu ovoga Zakona su:

- predsjednik Republike Hrvatske,

- zastupnici u Hrvatskom državnom saboru,

- članovi Vlade Republike Hrvatske,

- suci Ustavnog suda Republike Hrvatske,

- suci Vrhovnog suda Republike Hrvatske,

- predsjednik Upravnog suda Republike Hrvatske,

- predsjednik Visokog trgovačkog suda Republike Hrvatske,

- predsjednik Visokog prekršajnog suda Republike Hrvatske,

- guverner, zamjenik guvernera i viceguverner Hrvatske narodne banke,

- državni odvjetnik Republike Hrvatske i njegovi zamjenici,

- državni pravobranitelj Republike Hrvatske i njegovi zamjenici,

- pučki pravobranitelj Republike Hrvatske i njegovi zamjenici,

- glavni državni revizor i njegovi zamjenici,

- predstojnik Ureda predsjednika Republike Hrvatske,

- predstojnik Ureda za nacionalnu sigurnost,

- ravnatelj Hrvatske izvještajne službe,

- ravnatelji državnih upravnih organizacija,

- ravnatelji agencija Vlade Republike Hrvatske,

- zamjenici ministara,

- župani i gradonačelnik Grada Zagreba,

- predsjednik i zamjenik predsjednika Hrvatskog fonda za privatizaciju,

- direktor i zamjenik direktora Republičkog fonda mirovinskog i invalidskog
osiguranja radnika Hrvatske.

II. OBVEZE DUŽNOSNIKA ZA VRIJEME OBNAŠANJA DUŽNOSTI

Članak 2.

Dužnosnici su obvezni obnašati dužnost na način da ne ugrožavaju vjerodostojnost
i povjerenje građana u savjesno i odgovorno obnašanje dužnosti.

U obnašanju dužnosti dužnosnici ne smiju svoj privatni interes stavljati
iznad državnog i javnog interesa.

Članak 3.

Dužnosnici predaju pisanu izjavu o imovini stupanjem na dužnost i prestankom
obnašanja dužnosti onom tijelu koje ih je izabralo, odnosno imenovalo,
a predsjednik Republike Hrvatske i zastupnici predsjedniku Hrvatskoga državnog
sabora.

Izjava sadrži popis imovine dužnosnika, bračnog druga i djece koja s
njim žive u zajedničkom domaćinstvu ili zajednički poslovno djeluju.

Članak 4.

Dužnosnici ne smiju biti članovi upravnih ili nadzornih odbora trgovačkih
društava, ustanova i izvanproračunskih fondova.

Dužnosnici ne smiju biti savjetnici, niti u ugovornom odnosu sa pravnim
osobama iz stavka 1. ovoga članka.

Dužnosnici smiju biti članovima upravnih ili nadzornih tijela neprofitnih
pravnih osoba kao što su zaklade, udruge i druge pravne osobe koje obavljaju
znanstvenu, humanitarnu, kulturnu, športsku i sličnu djelatnost, ali bez
prava na naknadu.

Iznimno od odredbe stavka 1. ovoga članka dužnosnici smiju biti članovima
upravnih ili nadzornih odbora trgovačkih društava, ustanova i izvanproračunskih
fondova ako je njihovo članstvo propisano zakonom, ali bez prava na naknadu.

Članak 5.

Dužnosnici čiji bi interes u njihovom poslovnom, privatnom ili drugom
djelovanju mogao doći u sukob s javnim interesom i dužnošću koju obnašaju,
primjerice: ako su vlasnici kontrolnog paketa dionica u trgovačkom društvu
čije je poslovanje u svezi s djelokrugom tijela državne vlasti u kojem
obnašaju dužnost, ako samostalno ili kao partneri obavljaju odvjetnički,
revizorski ili drugi posao, ako sudjeluju u ulagačkim poslovima u svezi
kojih imaju ili bi se moglo smatrati da imaju saznanja stečena u obnašanju
dužnosti i slično, moraju odmah o mogućem sukobu interesa izvijestiti tijelo
koje ih je izabralo, odnosno imenovalo i etičko povjerenstvo.

O okolnostima iz stavka 1. ovoga članka zastupnici u Hrvatskom državnom
saboru izvješćuju predsjednika Sabora i etičko povjerenstvo.

Obveza je dužnosnika da izvješće iz odredbe stavka 1. ovoga članka podnese
i u slučaju kada se navedene okolnosti odnose na njegovog supružnika i
njihovu djecu koja s njim žive u zajedničkom domaćinstvu ili zajednički
poslovno djeluju.

Članak 6.

Sukob interesa iz članka 5. ovoga Zakona za sve dužnosnike utvrđuje
etičko povjerenstvo.

Etičko povjerenstvo donosi etički kodeks i poslovnik o svojem radu.

Etičko povjerenstvo osniva se Poslovnikom Zastupničkog doma Hrvatskoga
državnog sabora.

Članak 7.

Postupak za utvrđivanje sukoba interesa pokreće se prijedlogom, a etičko
povjerenstvo može ga pokrenuti i po službenoj dužnosti.

Dužnosnici, fizičke i pravne osobe obvezne su na zahtjev etičkog povjerenstva
dati sve podatke i omogućiti uvid u svu dokumentaciju radi utvrđivanja
okolnosti koje bi mogle utjecati na utvrđivanje mogućeg postojanja sukoba
interesa.

Članak 8.

Dužnosnicima je zabranjeno primiti bilo kakav dar, uslugu ili obećanje
koje bi ih u obnašanju dužnosti moglo dovesti do ovisnosti o bilo kojoj
domaćoj ili inozemnoj fizičkoj ili pravnoj osobi.

Članak 9.

Za vrijeme obnašanja dužnosti dužnosnici mogu bez ograničenja stjecati
prihode po osnovi autorskih, patentnih i sličnih prava intelektualnog i
industrijskog vlasništva.

Članak 10.

Podaci o kojima su dužnosnici obvezni dati izjavu nadležnim tijelima
prema odredbi članka 3. ovoga Zakona dostupni su javnosti i dostavljaju
se etičkom povjerenstvu na njegov zahtjev.

III. PRAVA DUŽNOSNIKA ZA VRIJEME OBNAŠANJA DUŽNOSTI

Članak 11.

Za vrijeme obnašanja dužnosti dužnosnici imaju:

1. pravo na plaću,

2. pravo na naknadu određenih materijalnih troškova i,

3. druga prava u svezi s obnašanjem dužnosti.

Članak 12.

Plaću predsjednika Republike Hrvatske određuje Hrvatski državni sabor
posebnom odlukom.

Plaća se utvrđuje u postotku od plaće predsjednika Republike Hrvatske
sljedećim dužnosnicima iz članka 1. ovoga Zakona:

1. predsjednik Zastupničkog doma Hrvatskoga državnog

sabora

predsjednik Vlade Republike Hrvatske 50%

2. predsjednik Županijskog doma Hrvatskoga

državnog sabora

potpredsjednici Zastupničkog doma Hrvatskoga

državnog sabora

predsjednik Vrhovnog suda Republike Hrvatske

predsjednik Ustavnog suda Republike Hrvatske

guverner Hrvatske narodne banke 48%

3. predstojnik Ureda predsjednika Republike Hrvatske

potpredsjednici Vlade Republike Hrvatske

suci Vrhovnog suda Republike Hrvatske

suci Ustavnog suda Republike Hrvatske 46%

4. pučki pravobranitelj

državni odvjetnik Republike Hrvatske

državni pravobranitelj Republike Hrvatske

glavni državni revizor

predstojnik Ureda za nacionalnu sigurnost 44%

5. potpredsjednici Županijskog doma Hrvatskoga

državnog sabora

ministri državnih ministarstava

predsjednici radnih tijela Zastupničkog doma

Hrvatskoga državnog sabora

ravnatelj Hrvatske izvještajne službe 42%

6. potpredsjednici radnih tijela Zastupničkog doma

Hrvatskoga državnog sabora

predsjednici radnih tijela Županijskog doma

Hrvatskoga državnog sabora 41%

7. potpredsjednici radnih tijela Županijskog doma

Hrvatskoga državnog sabora 40,5%

8. ministri

zastupnici 40%

9. zamjenici ministara državnih ministarstava

gradonačelnik grada Zagreba

župani 35%

10. zamjenici ministara 33%

Dužnosnicima iz članka 1. ovoga Zakona kojima nisu određene plaće odredbom
prethodnog stavka, plaće će utvrditi nadležna tijela Vlade Republike Hrvatske,
odnosno Hrvatskoga državnog sabora sukladno omjerima utvrđenim u ovom članku.

Plaća dužnosnika uvećava se za 0,5% za svaku navršenu godinu radnog
staža, a najviše za 20%.

Dužnosnici iz članka 1. ovoga Zakona koji ne ostvaruju plaću na temelju
obnašanja dužnosti, imaju pravo na razliku između plaće koju bi ostvarivali
na temelju obnašanja dužnosti i plaće koju ostvaruju po drugoj osnovi,
ukoliko je plaća koju ostvaruju po drugoj osnovi manja.

Članak 13.

Naknade materijalnih troškova na koje dužnosnici imaju pravo jesu:

1. naknada za odvojeni život,

2. naknada troškova za službeno putovanje,

3. naknada troškova prehrane.

Na naknade iz stavka 1. ovoga članka primjenjuju se propisi koji se
odnose na te naknade za ostale korisnike državnog proračuna.

Članak 14.

Za vrijeme obnašanja dužnosti predsjednik Republike Hrvatske, predsjednik
Hrvatskoga državnog sabora i predsjednik Vlade Republike Hrvatske imaju
pravo na smještaj i rezidencijalne objekte u vlasništvu Republike Hrvatske.

Članak 15.

Dužnosnici imaju pravo na plaću nakon prestanka obnašanja dužnosti sve
do početka ostvarivanja plaće po drugoj osnovi ili do ispunjavanja uvjeta
za mirovinu, a najdulje godinu dana od dana prestanka obnašanja dužnosti.

Osobe iz stavka 1. ovoga članka nakon isteka roka od godine dana imaju
pravo na naknadu plaće u visini 25% od zadnje plaće sve dok ne počnu ostvarivati
plaću po drugoj osnovi, odnosno do ispunjavanja uvjeta za mirovinu pod
uvjetom da se u roku od 30 dana nakon isteka godine dana od dana prestanka
obnašanja dužnosti prijave nadležnoj službi Zavoda za zapošljavanje.

Članak 16.

Dužnosnici imaju pravo na životno osiguranje.

Odluku o vrsti i visini osiguranja za zastupnike donosi Hrvatski državni
sabor a za ostale dužnosnike Vlada Republike Hrvatske.

IV. POSEBNA PRAVA

Članak 17.

Nakon prestanka obnašanja dužnosti predsjedniku Republike Hrvatske pripada
mirovina u visini 90% plaće predsjednika Republike Hrvatske.

Po prestanku obnašanja dužnosti Vlada Republike Hrvatske je dužna dotadašnjem
predsjedniku Republike Hrvatske posebnom odlukom osigurati prostorije za
rad sa potrebnim brojem službenika, službeno vozilo sa vozačem i fizičku
zaštitu.

V. PRIJELAZNE I ZAKLJUČNE ODREDBE

Članak 18.

Sredstva za ostvarivanje prava utvrđenih ovim Zakonom osiguravaju se
u državnom proračunu.

Članak 19.

Osobe koje su dužnosnici u smislu članka 1. ovoga Zakona, u trenutku
stupanja na snagu ovoga Zakona, dužne su podnijeti pisanu izjavu o svojoj
imovini od stupanja na svaku dužnost u smislu članka 1. ovoga Zakona, u
roku od 60 dana od dana stupanja na snagu ovoga Zakona.

Članak 20.

Dužnosnicima koji su članovi upravnih ili nadzornih odbora trgovačkih
društava, ustanova ili izvanproračunskih fondova u smislu članka 4. stavka
1. ovoga Zakona prestaje članstvo u tim tijelima u roku od tri mjeseca
od dana stupanja na snagu ovoga Zakona, ako do toga roka ne budu razriješeni
članstva.

Članak 21.

Obvezuju se čelnici državnih tijela vlasti koja biraju, odnosno imenuju
dužnosnike da u roku od 60 dana od dana stupanja na snagu ovoga Zakona
donesu propis kojim će se urediti način postupanja i pohrane izjava iz
članka 3. ovoga Zakona.

Članak 22.

Danom stupanja na snagu ovoga Zakona prestaju važiti odredbe Zakona
o utvrđivanju plaće i drugih primanja dužnosnika ("Narodne novine", br.
60/92., 75/92. i 58/93.), Zakona o pravima zastupnika u Saboru Republike
Hrvatske ("Narodne novine", br. 39/92., 75/92., 86/92. - pročišćeni tekst,
i 87/94.) i Zakona o plaćama sudaca i drugih pravosudnih dužnosnika ("Narodne
novine", br. 75/95. i 106/95.) te odredbe podzakonskih akata donijetih
na temelju tih odredaba ovih zakona u dijelu u kojem su izrijekom u suprotnosti
s odredbama ovoga Zakona.

Članak 23.

Ovaj Zakon stupa na snagu danom objave u "Narodnim novinama", a primjenjuje
se od 1. kolovoza 1998.

Klasa: 023-03/98-01/01
Zagreb, 10. srpnja 1998.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**akademik Vlatko Pavletić,** v. r.

Zakon, NN 101/1998-1395